
RAPORT  COMUN

asupra cererii de reexaminare a Legii pentru aprobarea Ordonanţei de urgenţă a Guvernului nr.225/2008 privind plata unor sume prevăzute în titluri executorii având ca obiect acordarea de drepturi salariale
personalului din sistemul justiţiei
În conformitate cu prevederile art. 135 din Regulamentul Camerei Deputaţilor, republicat, cu modificările ulterioare, Comisia pentru buget, finanţe şi bănci şi Comisia juridică, de disciplină şi imunităţi au fost sesizate, spre reexaminare la cererea Preşedintelui României, cu Legea pentru aprobarea Ordonanţei de urgenţă a Guvernului nr.225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei, trimisă cu adresa PL-x 173 din 19 octombrie 2009, şi înregistrată sub nr. 22/193/2009 şi, respectiv, nr. 31/298/2009 din 20 octombrie 2009.    
                 Această  lege, adoptată de Camera Deputaţilor şi de Senat, cu respectarea prevederilor art. 75 şi ale art. 76 alin. (2) din Constituţia României, republicată, a fost transmisă spre promulgare Preşedintelui României la data de 20 mai 2009.

                 În conformitate cu dispoziţiile art. 77 alin. (2) din Constituţie, Preşedintele României, a solicitat Parlamentului să reexamineze Legea trimisă spre promulgare.
                 În motivarea cererii, Preşedintele României consideră că Ordonanţa de urgenţă a Guvernului nr. 225/2009 a dispus plata, începând cu 31 martie 2009, a sumelor prevăzute prin hotărâri judecătoreşti având ca obiect acordarea unor drepturi de natură salarială personalului din sistemul justiţiei, devenite executorii până la data intrării în vigoare a prezentei ordonanţe de urgenţă. Fac excepţie sumele prevăzute în hotărâri judecătoreşti care intră sub incidenţa OUG nr. 75/2008, plata realizându-se eşalonat. 
În cererea de reexaminare Preşedintele României a invocat contextul actual al crizei economico-financiare, având în vedere impactul semnificativ asupra bugetului de stat pe anul 2009  pe care îl implică executarea hotărârilor judecătoreşti prin care s-au stabilit drepturi salariale în favoarea personalului din sistemul justiţiei, suspendarea plăţii respectivelor sume încă o perioadă de timp fiind considerată o soluţie justificată şi oportună.

                Senatul a reluat dezbaterile şi a respins cererea de reexaminare trimisă de Preşedintele României, asupra Legii pentru aprobarea Ordonanţei de urgenţă a Guvernului nr.225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei,  în şedinţa din 12 octombrie 2009, cu respectarea prevederilor art. 76 alin. (2) din Constituţia României, republicată.

                 În conformitate cu prevederile  art. 75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră decizională.
               Potrivit prevederilor art. 61 şi 63 din Regulamentul Camerei Deputaţilor, Comisia pentru buget, finanţe şi bănci şi Comisia juridică, de disciplină şi imunităţi au dezbătut Legea pentru aprobarea Ordonanţei de urgenţă a Guvernului nr.225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei, în şedinţe separate, în data de 21 septembrie  2011.
               La şedinţa Comisiei pentru buget, finanţe şi bănci şi-au înregistrat prezenţa un număr de 31 deputaţi din totalul de 33 membri. Membrii comisiei participanţi la dezbateri au hotărât, cu unanimitate de voturi să aprobe cererea de reexaminare şi să supună spre  dezbaterea şi adoptarea plenului Camerei Deputaţilor Legea pentru respingerea  Ordonanţei de urgenţă a Guvernului nr.225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei.
 La şedinţa Comisiei  juridice, de disciplină şi imunităţi au participat 19 deputaţi din totalul de 23 de membri. Cu  unanimitate de voturi comisia a hotărât să adopte cererea de reexaminare şi să supună spre dezbaterea şi adoptarea plenului Camerei Deputaţilor Legea pentru respingerea  Ordonanţei de urgenţă a Guvernului nr.225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei. 
La lucrările Comisiei a participat, în calitate de invitat, din partea Ministerului Finanţelor Publice, domnul Gheorghe Gherghina, secretar de stat. 
În  urma dezbaterilor şi a punctelor de vedere exprimate de către membrii Comisiilor şi de către reprezentantul Ministerului Finanţelor Publice, s-a  hotărât, cu unanimitate de voturi, adoptarea cererii de reexaminare a Legii pentru adoptarea Ordonanţei de urgenţă a Guvernului nr.225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei, cu  amendamente, care sunt redate în Anexa la prezentul raport, în sensul respingerii Ordonanţei de urgenţă a Guvernului nr.225/2008.În raport cu obiectul şi conţinutul său, legea face parte din categoria legilor ordinare. 

ANEXĂ

	Nr.  crt.
	Text Senat
	Amendamente
	Motivare

	1. 
	Lege pentru aprobarea Ordonanţei de urgenţă a Guvernului nr. 225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei


	Lege pentru respingerea Ordonanţei de urgenţă a Guvernului nr. 225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei

Autori: Comisia juridică, de disciplină şi imunităţi şi Comisia pentru buget, finanţe şi bănci


	

	2. 
	ARTICOL UNIC. –  Se aprobă Ordonanţa de urgenţă a Guvernului nr. 225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei, publicată în Monitorul Oficial al României, Partea I, nr.899 din 31 decembrie 2008.


	ARTICOL UNIC. –  Se respinge Ordonanţa de urgenţă a Guvernului nr. 225/2008 privind plata unor sume prevăzute în titluri executorii având ca obiect acordarea de drepturi salariale personalului din sistemul justiţiei, publicată în Monitorul Oficial al României, Partea I, nr.899 din 31 decembrie 2008.
Autori: Comisia juridică, de disciplină şi imunităţi şi Comisia pentru buget, finanţe şi bănci


	Contextul actual al crizei economico-financiare, având în vedere impactul semnificativ asupra bugetului de stat pe anul 2009  pe care îl implică executarea hotărârilor judecătoreşti prin care s-au stabilit drepturi salariale în favoarea personalului din sistemul justiţiei, suspendarea plăţii respectivelor sume încă o perioadă de timp fiind considerată o soluţie justificată şi oportună, cu atât mai mult cu cât problema se rezolvă unitar pentru toţi bugetarii prin Legea de aprobare a OUG nr. 71/2009.

